Dankie, Stormers!Mooi, Manie! Die Stormers het vir Ulster met 17 – 15 geklop. Foto: Twitter Die stadionhorlosie het op 86 minute en 35 sekondes in Kaapstad gestaan toe Manie Libbok se voet die bal op die skopkelkie getref het. ’n Sekonde of twee later is hy deur sy feesvierende spanmaats omhels – die Stormers het vir Ulster in ’n naelbytstryd met 17 – 15 geklop om hul plek in die eindstryd van die Verenigde Rugbykampioenskap (VRK) te bespreek. En die rugbyfynproewers in Wallis, Skotland, Ierland en Italië beter nou wegkyk, want danksy die Bulls se heldedade gisteraand teen Leinster sal die trofee sy pad na ’n Suid-Afrikaanse vertoonkas vind. .@THESTORMERS ARE THROUGH TO THE GRAND FINAL! ????#URC | #STOvULS | #AllFor1 pic.twitter.com/CjvUoOt1E9 — United Rugby Championship (URC) (@URCOfficial) June 11, 2022 Libbok se skop teen die einde van die wedstryd het gewys dat hy ’n speler vir die groot oomblik is want – kom ons wees eerlik – in die aanloop tot dié belangrike doelskop het hy nie juis die wêreld aan die brand gespeel nie. Hy het twee doelskoppe saam met ’n skepskoppoging in die eerste helfte verbrou, terwyl sy swak skop na die kantlyn ook ’n belowende Stormers-aanval gekniehalter het. Maar die belangrikste skop van die wedstryd het oor die dwarslat geseil en alles wat vooraf gebeur het, is ongetwyfeld binne ’n oogwink vergeet en vergewe. Tog het elke suksesvolle doelskop sy oorsprong in ’n drie en Warrick Gelant se puik afrondingswerk in die 85ste minuut van die wedstryd was te danke aan die tuisspan se volgehoue druk wat hulle op die Ulster-doellyn geplaas het. Vóór al die heldedade het die Stormers dinge met tye vir hulself moeilik gemaak: Adré Smith is met ’n rooi kaart van die veld gejaag nadat ’n verdwaalde vinger of twee (of drie) hul pad na ’n teenstander se gesig gevind het, terwyl hulle ook net nie verby die uitstekende Ulster-verdediging kon kom nie. Terselfdertyd het ’n hele paar toeskouers ook hul misnoeë met Mike Adamson se skeidsregtervertoning te kenne gegee. Was daardie aangee wat tot Rob Baloucoune se drie in die eerste helfte gelei het vorentoe of nie? Maar wanneer ’n belangrike kragmeting op só ’n skouspelagtige wyse láát in die wedstryd beklink word, kan jy maar die vergrootglas en mikroskoop wegbêre – ons kan later na die foute soek. Want vanaand word daar fees in die Kaap en in Pretoria gevier; die trofee gaan in Suid-Afrika staanplek kry. Stormers: Drieë: JJ Kotze, Evan Roos en Warrick Gelant. Doelskop: Manie Libbok. Ulster: Drieë: Rob Baloucoune en Stewart Moore. Doelskop: John Cooney. Strafskop: Cooney.